Тоня Трайкова
Когато дойдеш

chitanka.info

Когато дойдеш, моята тревога

между стените тесни ще прелива.

Щурецът, разкривен и изнемогнал,

от ъгъла хрипливо ще просвирва.

Когато дойдеш, мрака ще изпълниш

и дяволчета щури по небето

луни ще наловят, за да е светло,

ако наблизо смърт в нощта покълне.

Когато дойдеш, кой ще ни попречи,

увиснали на тънък лъч под свода,

да слушаме звездите как зачеват.

Когато дойдеш, сова ще изкряска

и двата ти разнищени пантофа

на пода срещу мен ще се разрастват.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.